'Bazoeka'-student skuldig aan haatspraak | Maroela Media
Luvuyo Menziwa. Foto: Via Facebook
Luvuyo Menziwa, die geskorste lid van die Universiteit van Pretoria (Tuks) se studenteraad wat in 2016 in 'n Facebook-plasing gesê het hy wil wit mense met 'n AK-47 of 'n bazoeka doodskiet, is in die gelykheidshof aan haatspraak en aanhitsing tot geweld skuldig bevind.
Henrico Barnard, voormalige studenteraadvoorsitter van die UP en lid van AfriForum Jeug, het gesê Menziwa is Vrydag deur die hof beveel om binne vyf dae vanaf die hofuitspraak op sy Facebook-blad om verskoning vir sy optrede én die nadelige gevolge daarvan te vra. Hy moet verder gemeenskapsdiens, spesifiek in armoedige wit gemeenskappe, verrig.
Menziwa was ten tyde van die plasing 'n lid van die EFF se jeugvleuel aan die UP.
Teen Maandagoggend het daar nog nie 'n verskoning op Menziwa se Facebook-profiel verskyn nie. Barnard het aan Maroela Media gesê indien Menziwa nie binne vyf dae 'n verskoning op sy profiel plaas soos deur die hof beveel nie, sal AfriForum verdere stappe doen om te verseker dat hy wel aan die hofbevel gehoor gee.
Menziwa het wel Saterdag 'n skakel na 'n artikel op Forum Nuus oor die voorval op sy profiel geplaas waarin hy sy Facebook-vriende vra vir 'n vertaling van die berig.
Maroela Media het vroeër berig Menziwa het in Augustus 2016 op Facebook 'n lys redes geplaas hoekom hy wit mense met 'n AK-47 of 'n bazoeka wil doodmaak. Hy het in die inskrywing redes gelys waarom hy wit mense haat, onder meer "wit voorreg, wit arrogansie, wit monopolie van kapitaal en wit meerderwaardigheid".
"Ter afsluiting, f** wit mense. Gee my net 'n AK-47 of 'n bazoeka sodat ek die regte ding kan doen en hierdie demoonbesete mense kan doodmaak," lui die inskrywing.
Menziwa is aan die einde van Augustus, ná druk van AfriForum Jeug op die universiteitbestuur, van die studenteraad geskors hangende die uitslag van 'n interne ondersoek deur die studenteraad.
In Januarie 2017 het 'n woordvoerder van die UP bevestig dat Menziwa aan 'n tugverhoor onderwerp sou word, maar volgens mediaberigte kon dié verhoor nie onmiddellik voortgaan nie omdat Menziwa nog nie amptelik vir 2017 as student by die UP geregistreer het nie.
Maroela Media het die UP genader vir kommentaar oor die voorgenome tugverhoor teen Menziwa en wag op terugvoer.
Intussen het Barnard die hofuitspraak verwelkom. "Dit is verblydend om te sien dat politieke studenteleiers nie bo die wet verhewe is nie. Ek wil dit benadruk dat leiers verantwoordelikheid moet aanvaar vir hul uitlatings en hulle nie moet skuldig maak aan goedkoop politiekery nie," sê Barnard.
Henk Maree, hoof van AfriForum Jeug, het gesê enigiemand, ongeag hul kleur, wat hulle skuldig maak aan haatspraak en aanhitsing tot geweld moet deur die howe gestraf word.
"Ons let egter daarop dat Menziwa se straf nie naastenby so hewig soos dié van enkelinge soos Penny Sparrow is nie, hoewel Menziwa se uitlating 'n element van geweld bevat het. Net so fokus talle mediahuise telkens op gevalle van sogenaamde rassisme waarby wit oortreders betrokke is, maar in hierdie geval, waar 'n swart persoon hom aan dieselfde misdryf skuldig gemaak het, word dit nie gedek nie," het Maree gesê.
AfriForum Jeug Universiteit van Pretoria
Man ure lank in graansilo vasgekeer
Mooi.. ek sou graag wou sien dat hy moet `n stewige boete ook betaal . `n verskoning is nie genoeg nie, gemeenskapsdiens ook nie. Hy kom te lig daarvan af.
En Penny Sparrow moet R150 000.00 betaal. Weereens dubbele standarde.
Hoe nou??? Net gemeenskap dien hoekom nie R250000 nie
Ag tog wat van malema wat wit mense se kele wil afsny wat doen hulle omtrent dit hy die aanhister van dit loop lag lag rond